Ötən dövrdə müvəkkilin ünvanına daxil olmuş 982 şikayətdə hüquq və azadlıqların məhkəmə təminatı hüququnun pozulması ilə bağlı hallar öz əksini tapmışdır. Həmin şikayətlərlə bağlı ümumilikdə 232, o cümlədən Məhkəmə-Hüquq Şurasına 6, Konstitusiya Məhkəməsinə, Ali Məhkəməyə, Apellyasiya Məhkəməsinə və birinci instansiya məhkəmələrinə sorğular və müraciətlər göndərilmişdir. Müvəkkilin ünvanına ayrı-ayrı məhkəmələrin hakimləri və onların fəaliyyəti ilə bağlı daxil olmuş şikayətlərlə bağlı Məhkəmə-Hüquq Şurasına müraciətlər edilmiş və lazımi tədbirlər görülmüşdür. Nöqsanlara yol verən 38 hakimin səlahiyyətlərinə xitam verilmiş, 100-dək hakim intizam məsuliyyətinə cəlb edilmiş, məhkəmələrin tərkibi təzələnmişdir. 2009-cu ildə 22 hakim barədə intizam icraatı başlanmış, 2 nəfər məhkəmə sədri intizam qaydasında tutduğu vəzifədən azad edilmişdir. Məhkəmə qərarlarının icra edilməməsi ilə bağlı müvəkkilin ünvanına daxil olmuş 441 şikayət üzrə həyata keçirilmiş araşdırmalar nəticəsində bir çox vətəndaşların pozulmuş hüquqları bərpa edilmişdir.